Diari Oficial de la Generalitat Valenciana


Sumari del DOGV 6279, del 01-06-2010 (2010/5866)

RESOLUCIÓ de 20 de maig de 2010, del director general de Justícia i Menor de la Conselleria de Justícia i Administracions Públiques, per la qual es resol inscriure el Col·legi Oficial de Tècnics Superiors en Prevenció de Riscos Laborals de la Comunitat Valenciana i els seus Estatuts.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6279

Data del DOGV
:   01-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5866


Data del document
:   20-05-2010

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * seguretat en el treball
    * legislació
    * col·legi professional
    * accident laboral

RESOLUCIÓ de 20 de maig de 2010, del director general de Justícia i Menor de la Conselleria de Justícia i Administracions Públiques, per la qual es resol inscriure el Col·legi Oficial de Tècnics Superiors en Prevenció de Riscos Laborals de la Comunitat Valenciana i els seus Estatuts. [2010/5866]  
Vist l'expedient d'inscripció col·legial instruït a instància del Col·legi Oficial de Tècnics Superiors en Prevenció de Riscos Laborals de la Comunitat Valenciana, en el qual sol·licita la seua inscripció i la dels seus Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, atenent als següents  
Fets  
Primer. Mitjançant la Llei 1/2009, de 26 de març, de la Generalitat, es va crear el Col·legi Oficial de Tècnics Superiors en Prevenció de Riscos Laborals de la Comunitat Valenciana (DOCV núm. 5983, de 27 de març) i s'establia en la seua disposició transitòria única, apartat 2n, que «L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Tècnics Superiors en Prevenció de Riscos Laborals de la Comunitat Valenciana...». Així mateix, el seu apartat 3r disposa que «L'Acta de l'Assemblea Constituent es remetrà a la Conselleria de Justícia i Administracions Públiques o òrgan competent en matèria de col·legis professionals i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Comunitat Valenciana».   
Segon. Amb data 10 de febrer de 2010, Jorge García Bonet, en qualitat de president de la Junta de Govern del Col·legi Oficial de Tècnics Superiors en Prevenció de Riscos Laborals de la Comunitat Valenciana, va presentar sol·licitud d'inscripció registral i publicació dels Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Tercer. Els Estatuts del Col·legi Oficial de Tècnics Superiors en Prevenció de Riscos Laborals de la Comunitat Valenciana van ser aprovats en l'Assemblea General en data 12 de desembre de 2009.  
Quart. Després de les oportunes esmenes, en data 28 d'abril de 2010, el Col·legi Oficial de Tècnics Superiors en Prevenció de Riscos Laborals de la Comunitat Valenciana va presentar la redacció definitiva dels seus Estatuts, segons certificat lliurat el dia 27 d'abril de 2010 per Luis Carlos Campos Martínez, secretari del Col·legi, amb el vistiplau del president, Jorge García Bonet.   
Quint. El text dels Estatuts figura com a annex a la present resolució, i es dóna ací per reproduït.  
Fonaments de dret  
Primer. La documentació aportada conté tots els punts exigits per la Llei 6/1997, de 4 de desembre, de Consells i Col·legis Professionals de la Comunitat Valenciana, i pel Decret 4/2002 de 8 de gener, pel qual s'aprova el reglament de desplegament d'aquesta, per a procedir a la inscripció de l'esmentat Col·legi en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Així mateix, revisats els Estatuts del Col·legi Oficial de Tècnics Superiors en Prevenció de Riscos Laborals de la Comunitat Valenciana, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els Estatuts han sigut aprovats amb els requisits i formalitats previstos en el dit article.  
No obstant això, en exercici del control de legalitat atribuït a aquesta conselleria en virtut de l'article 11 de la Llei 6/1997, de 4 de desembre, i l'article 21 del Decret 4/2002, de 8 de gener, s'ha procedit a un canvi en la redacció de l'article 9, havent-se suprimit el seu apartat núm. 2, per resultar contrari a l'article 3.2 de la Llei 2/1974, de 13 de febrer, de Col·legis Professionals, en la seua nova redacció donada per la Llei 25/2009, de 22 de desembre, de modificació de diverses lleis per a la seua adaptació a la llei sobre el lliure accés a les activitats de servicis i el seu exercici.  
Així mateix, en la disposició final única, s'ha produït un canvi en la redacció consistent en la inserció del nombre de les lleis a què es fa referència, per a una millor comprensió i tècnica normativa de l'apartat.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
Vistos l'article 36 de la Constitució Espanyola i l'article 49.122ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
1. Inscriure el Col·legi Oficial de Tècnics Superiors en Prevenció de Riscos Laborals de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana amb el número 110 de la Secció Primera.  
2. Inscriure els Estatuts del Col·legi Oficial de Tècnics Superiors en Prevenció de Riscos Laborals de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, amb les observacions realitzades en l'apartat segon dels fonaments de dret.  
3. Publicar la present resolució en el Diari Oficial de la Comunitat Valenciana.  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.   
València, 20 de maig de 2010.- El director general de Justícia i Menor: Antonio Gastaldi Mateo.  
ESTATUTS DEL COL·LEGI OFICIAL DE TÈCNICS SUPERIORS EN PREVENCIÓ DE RISCOS LABORALS DE LA COMUNITAT VALENCIANA  
EXPOSICIÓ DE MOTIUS  
1. La prevenció de riscos laborals té la seua entrada en el nostre ordenament jurídic amb la Llei d'Accidents de Treball de 1900, però hem d'esperar fins a la promulgació de la nostra Constitució, l'any 1978, articles 40.2 i 43, perquè es reconega, per primera vegada, amb caràcter explícit i rotund el dret dels treballadors en l'àmbit laboral a la protecció de la seua salut i integritat i, a partir d'aquest reconeixement, s'encomane als poders públics la necessitat de vetlar per la seguretat i higiene en el treball, com un dels valors essencials constitutius dels principis rectors de la política social i econòmica.  
L'espenta definitiva a aquest nou enfocament normatiu i marc social, es produeix amb l'entrada d'Espanya en la Unió Europea i la necessitat d'harmonitzar la nostra política i dret; especial rellevància ha tingut la Directiva 89/391/CEE, (relativa a l'aplicació de les mesures per a promoure la millora de la seguretat i de la salut en el treball), que determina el suport jurídic general en què opera la política de prevenció comunitària, i juntament amb ella, els nostres propis compromisos, contrets amb l'OIT, a partir de la ratificació del Conveni 155, sobre seguretat i salut dels treballadors i medi ambient de treball.  
El fruit i culminació de tot aquest procés, iniciat pel mandat constitucional, és la Llei 31/95, de 8 de novembre, de Prevenció de Riscos Laborals que, com indica la seua exposició de motius, té com a objecte la determinació del cos bàsic i precís de garanties i responsabilitats, per tal d'establir un adequat nivell de protecció de la salut dels treballadors enfront dels riscos derivats de les condicions de treball.  
2. La protecció del treballador enfront dels riscos laborals exigeix quatre tipus d'actuacions conjuntes, d'una banda, hi cal una verdadera política en matèria de prevenció de riscos laborals (entesa com a conjunt d'actuacions dels poders públics, dirigides a la promoció de la millora de les condicions de treball, per tal d'elevar el nivell de protecció de la salut i seguretat dels treballadors), i també hi cal una política ordenada i integral que siga capaç d'ordenar les actuació de les diverses administracions públiques amb competència en matèria preventiva i integrar en la dita actuació la necessària participació d'empresaris, treballadors i professionals de la prevenció.  
D'altra banda, la prevenció de riscos laborals exigeix na actuació empresarial que depasse el mer compliment formal d'una llista predeterminada d'obligacions empresarials de prevenció o la simple correcció a posteriori de situacions de risc ja manifestades; la prevenció exigeix un verdader compromís de l'empresari, planificant la prevenció des de l'inici del projecte empresarial; avaluant els riscos inherents al treball i ordenant un conjunt coherent i globalitzador de mesures d'acció preventiva adequades als riscos detectats, per a finalment, controlar a posteriori la seua efectivitat.  
En tercer lloc, per a una eficaç prevenció és necessària, sens dubte, una plena i completa informació i formació dels treballadors, dirigida a un millor coneixement, tant de l'abast real dels riscos derivats del treball, com de la forma de previndre'ls i evitar-los.  
Finalment, la protecció dels treballadors enfront dels riscos laborals exigeix el màxim rigor en l'actuació professional i la màxima intervenció, implicació o participació dels professionals en tots els nivells, camps o actuacions que s'escometen en de la lluita contra la sinistralitat laboral.  
3. Reduir les altes xifres de sinistralitat laboral és una demanda social que exigeix una resposta ordenada i sota criteris fonamentalment professionals, per això, és necessari dotar els professionals d'un marc organitzatiu i legal que els permeta i garantisca el correcte exercici de les seues funcions professionals, íntimament relacionades amb valors constitucionalment reconeguts, tan rellevants com la salut de les persones i la protecció de la vida. La creació del Col·legi, i l'aprovació dels presents Estatuts, dotaran al col·lectiu de professionals que es dedica a la prevenció d'una organització adequada, capaç de vetlar pels seus drets i interessos, així com ordenar i vigilar l'exercici de la professió. Tot això redundarà necessàriament en un millor exercici de les activitats de prevenció de riscos laborals, i amb això, en una major efectivitat del dret dels treballadors a obtindre un adequat nivell de protecció de la seua salut, enfront dels riscos derivats de les condicions de treball.  
4. El Col·legi Oficial de Tècnics Superiors en Prevenció de Riscos Laborals de la Comunitat Valenciana (d'ara en avant COTSPRLCV) és el primer creat a Espanya en l'àmbit de la prevenció, circumstància que necessàriament imprimeix als presents Estatuts, a l'hora de regular i ordenar l'exercici professional, un ineludible caràcter pioner, que ha portat a impregnar aquests d'una certa dosi de responsabilitat, i un ferm propòsit de fomentar una autèntica cultura preventiva, mitjançant la promoció de la millora de l'educació a tots els nivells en la dita matèria, i involucrant la societat en el seu conjunt.  
Un dels objectius dels Estatuts del COTSPRLCV és facilitar que els professionals, i el Col·legi, puguen col·laborar a corregir al caos normatiu existent en la matèria i col·laborar amb les exigències de l'administració en la lluita contra la sinistralitat laboral, i així mateix, participar directament en la conscienciació social oferint informació veraç i contrastada de l'activitat professional, que servisca per a millorar la difusió de totes aquelles qüestions multidisciplinàries relacionades amb la prevenció dels riscos laborals.  
Una altra de les finalitats que es persegueixen amb els presents Estatuts, és fomentar el desenrotllament científic i tècnic de la prevenció de riscos laborals, tendint cap a una major especialització i rigor professional. Així mateix, el Col·legi impulsarà, albergarà, i donarà suport d'infraestructura, a les diverses societats científiques que en matèria de prevenció de riscos laborals es constituïsquen, promovent la investigació en temes relacionats amb la prevenció de riscos laborals, i disminució de la sinistralitat en l'àmbit laboral.  
Els Estatuts del COTSPRLCV suposen un avanç significatiu en la regulació de la professió, i contribueixen a delimitar i definir la funció i característiques de la prevenció com una professió lliure i independent, que presta un servei a la societat, un servei d'interés públic, el qual contribueix a millorar la qualitat de la prevenció de riscos laborals.   
Els deures deontològics dels prevencionistes es veuen substancialment definits i reforçats. Els presents Estatuts preveuen l'ampliació dels membres de la Junta de Govern a mesura que ho vaja demandant la pròpia estructura del Col·legi, amb l'increment de les corresponents comissions permanents.  
En definitiva, responen a les necessitats que demanava la societat i l'activitat professional; garanteixen la formació; l'exercici recte de la professió; la defensa dels interessos dels prevencionistes de la Comunitat Valenciana i acaben amb la inseguretat jurídica que suposa la no existència de criteris professionals que ordenen l'exercici de la professional i, finalment, garanteixen l'ordenació de la professió en l'àmbit de la competència col·legial i dins del marc de la Llei 31/95, de 8 de novembre, de Prevenció dels Riscos Laborals, en benefici de la societat a què serveixen, i, a més, eviten l'intrusisme.  
TÍTOL I   
DEL COL·LEGI  
CAPÍTOL 1  
Generalitats  
Article 1. Caràcter, estructura i relacions  
1. El Col·legi Oficial de Tècnics Superiors en Prevenció de Riscos Laborals de la Comunitat Valenciana (d'ara en avant COTSPRLCV), és una corporació de dret públic, de caràcter professional, reconeguda i emparada per la Constitució i l'Estatut d'Autonomia de la Comunitat Valenciana, amb personalitat jurídica pròpia i amb plena capacitat per al compliment dels seus fins.  
2. Aquest Col·legi Professional, creat mitjançant la Llei 1/2009, de 26 de març, de la Generalitat, de Creació del Col·legi Professional de Tècnics Superiors en Prevenció de Riscos Laborals de la Comunitat Valenciana (Diari Oficial de la Comunitat Valenciana, núm. 5983, de 27 de març de 2009), es regeix per la Llei 6/1997, de 4 de desembre, de Consells i Col·legis Professionals de la Comunitat Valenciana, i el Decret 4/2002, de 8 de gener, pel qual s'aprova el reglament de desplegament de la Llei 6/1997, i totes les normes que modifiquen o desenrotllen aquestes, així com per la resta de disposicions legals que se li apliquen, per aquests Estatuts i, si fa al cas, pels reglaments de règim intern que puguen adoptar-se.  
3. El COTSPRLCV té una estructura interna democràtica, independent de l'administració, de la qual no forma part, sense perjudici de les relacions de dret públic que li corresponguen legalment amb ella.  
4. En tot el que es refereix als aspectes institucionals i corporatius, el COTSPRLCV es relacionarà amb la Conselleria de Justícia i Administracions Públiques de la Generalitat, o amb aquella que tinga atribuïda la competència en matèria de col·legis professionals, sense perjudici de poder col·laborar amb qualsevol altre òrgan de l'administració en matèries d'interés comú.  
5. En tot el que afecta el contingut i exercici de la professió, es relacionarà amb les conselleries les competències de les quals tinguen relació amb l'activitat de Prevenció de Riscos Laborals, sense perjudici de poder relacionar-se també amb altres conselleries o administracions quant a la matèria de què es tracte.  
Article 2. Membres del COTSPRLCV  
El COTSPRLCV està format tècnics superiors en prevenció de riscos laborals, que, posseint els requisits exigits per aquests Estatuts, s'incorporen, com a col·legiats, amb plenitud de drets, per a dedicar-se a l'activitat professional; d'altra banda, hi cabrà la incorporació en aquest Col·legi per homologació o habilitació oficial.  
Article 3. Àmbit territorial  
1. L'àmbit territorial d'actuació del COTSPRLCV és la Comunitat Valenciana.  
2. El COTSPRLCV té el seu domicili en la ciutat de València, carrer Garrigues núm.5-3r E-F, 46023.   
3. La Junta de Govern podrà acordar, amb caràcter provisional, el trasllat de la seu, si bé el dit acord haurà de ser ratificat en la primera assemblea general que se celebre.  
CAPÍTOL 2  
Fins i funcions  
Article 4. Fins  
Són fins essencials del Col·legi, en el seu àmbit territorial:  
1. Vetlar per la prevenció de riscos laborals i millora de les condicions del treball, en l'exercici professional, així com en la seua faceta investigadora. I la prevenció d'accidents de treball.  
2. L'ordenació de la professió, dins del marc legal respectiu, en l'àmbit de la seua competència, en benefici tant de la societat a què serveixen, com dels interessos generals que li són propis.  
3. La promoció, el foment i el desenrotllament de la professió, vetlant perquè l'activitat professional s'adeqüe als interessos dels ciutadans.  
4. Vigilar l'exercici de la professió, facilitant el coneixement i compliment de qualsevol tipus de disposicions legals i fent complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'aquests.  
5. Assumir la representació davant de les administracions públiques, els organismes públics i privats i els particulars.  
6. La defensa dels interessos professionals i la representació exclusiva de l'exercici de la professió, així com vetlar per la dignitat i el prestigi de tots o de qualsevol dels col·legiats en allò que faça referència a la seua activitat professional.  
7. Informar directament de totes les normes que prepare el Consell, i d'altres organismes públics, sobre les condicions generals de l'exercici professional i sobre les funcions, els àmbits, els títols, el règim d'incompatibilitats i qualsevol altra qüestió que puga incidir en l'activitat professional.  
Article 5. Funcions  
1. Són funcions pròpies del Col·legi, per a assolir els seus objectius, les següents:  
a) Facilitar als seus col·legiats l'exercici de la professió.  
b) Procurar l'harmonia i col·laboració entre els col·legiats/des, impedint la competència deslleial entre ells.  
c) Vetlar per l'ètica professional i pel respecte als drets de les persones i seguretat i higiene en el treball, exigint dels col·legiats el compliment de les obligacions legals i estatutàries.  
d) Exercir el règim disciplinari en matèries professionals i col·legials.  
e) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'orde professional i col·legial.  
f) Establir les condicions mínimes de contractació dels serveis i treballs professionals, i els requisits formals a què aquests han de subjectar-se en la seua actuació, en l'exercici de les atribucions i competències reconegudes.  
g) Participar en els òrgans consultius de l'administració, en la matèria de competència de cada una de les professions, quan aquella ho requerisca o resulte de les disposicions aplicables.  
h) Exercir totes les funcions que els siguen que encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que poden ser-los sol·licitades o que acorden formular per iniciativa pròpia.  
i) Facilitar als tribunals, d'acord amb les lleis, la relació de col·legiats que per la seua preparació i experiència professional pogueren ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
j) Organitzar activitats i serveis comuns, de caràcter voluntari, de tipus professional, cultural, assistencial, de previsió i anàlegs, que siguen d'interés per als col·legiats.  
k) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques i establir normes que impedisquen la competència deslleial entre els col·legiats.  
l) Intervindre en els procediments d'arbitratge, en aquells conflictes que per motius professionals se susciten entre col·legiats o en els que el Col·legi siga designat per a administrar l'arbitratge, d'acord amb allò que s'ha indicat en la Llei 60/2003, de 23 de desembre, d'Arbitratge, i legislació de desplegament, així com totes les normes que modifiquen o desenrotllen aquesta.   
m) Tindre i exercir la representació i defensa de la professió en el seu àmbit territorial davant de l'administració, els jutjats i tribunals, les entitats públiques, privades, i particulars, amb legitimació per a ser part en els litigis que afecten interessos professionals, generals o col·legiats, i poder actuar per substitució processal en compte d'aquests.  
n) Nomenar representants de la professió en entitats, comissions i jurats públics o privats que ho sol·liciten, i informar les bases dels concursos que afecten la professió, designant, si és procedent, representants en els jurats.  
o) Impulsar i, si fa al cas, albergar, donar suport d'infraestructura, a les diverses societats científiques que en matèria de prevenció de riscos laborals es constituïsquen, promovent la investigació en temes relacionats amb la prevenció de riscos laborals i disminució de la sinistralitat en l'àmbit laboral.  
p) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.  
q) Aprovar els seus pressupostos, així com regular i fixar les quotes dels seus col·legiats.  
r) Aprovar els seus Estatuts i reglaments de règim interior.  
s) Elaborar l'informe preceptiu sobre tots els projectes de normes del Consell, que afecten la seua professió.  
t) Realitzar els reconeixements de signatura o el visat de projectes, informes, dictàmens, valoracions, peritatges i la resta de treballs realitzats pels col·legiats en l'exercici de la seua professió, en els termes que preveu la Llei 2/1974, de 13 de febrer, sobre Col·legis Professionals, així com a totes les normes que modifiquen o desenrotllen aquesta. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.  
u) Organitzar cursos de formació i perfeccionament per als seus col·legiats, així com organitzar activitats i serveis comuns de caràcter professional, cultural, assistencial, de previsió i anàleg, que siguen d'interés per als col·legiats, sense perjudici de les competències que puguen derivar-se de la normativa estatal.  
v) D'acord amb la legalitat vigent, el COTSPRLCV pot adquirir, vendre, alienar, posseir, reivindicar, permutar, gravar qualsevol classe de béns i drets, celebrar contractes, obligar-se i exercitar accions i interposar recursos en totes les vies i jurisdiccions per al compliment dels seus fins.   
w) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels nous/ves col·legiats/ades.  
x) Garantir el compliment, per part dels col·legiats, de les lleis generals i especials i els estatuts professionals i reglaments de règim interior, així com les normes i acords adoptats pels òrgans de govern en matèries de la seua competència.  
y) En relació amb la finalitat de promoció científica, cultural, social i laboral dels col·legiats, realitzar els plans de caràcter científic, cultural i d'assistència social, que es consideren convenients.  
z) Organitzar tots aquells departaments, serveis o comissions que crea convenients per al millor compliment de les seues funcions.  
2. Així mateix, el Col·legi assumeix qualsevol altra funció relacionada amb els seus fins directament o indirectament, o que li siga atribuïda per llei o per delegació de l'administració, així com totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent, i totes les funcions que redunden en benefici de la protecció dels interessos dels consumidors i usuaris dels serveis dels seus col·legiats.  
Article 6. Idioma  
1. Les llengües oficials del COTSPRLCV són el castellà i el valencià.  
2. Els col·legiats podran comunicar-se amb el COTSPRLCV en qualsevol de les dues llengües.  
TÍTOL II  
DELS COL·LEGIATS  
CAPÍTOL 1  
Col·legiació  
Article 7. Col·legiació  
1. Per a l'exercici de l'activitat professional, de tècnic superior en Prevenció de Riscos Laborals en la Comunitat Valenciana, hi caldrà la incorporació al COTSPRLCV, de conformitat amb el que disposa l'article 3.2 de la Llei 1/2009, de 26 de març, de la Generalitat; l'article 3.2 de la Llei 2/1974, de 13 de febrer, i la disposició transitòria quarta de la Llei 25/2009, de 22 de desembre, així com totes les normes que modifiquen o desenrotllen aquestes.   
2. La col·legiació no serà exigible a aquells professionals que exercisquen la seua activitat exclusivament al servei de les administracions públiques en l'àmbit de la Comunitat Valenciana.  
3. En el cas de desplaçament temporal d'un professional d'un altre Estat membre de la Unió Europea, caldrà ajustar-se al que disposa la normativa vigent en aplicació del Dret Comunitari, relativa al reconeixement de qualificacions.  
Article 8. Incorporació  
Per a incorporar-se al COTSPRLCV són necessaris els requisits següents:  
1. Estar en possessió d'una titulació universitària, i disposar, així mateix, de la formació específica en prevenció de riscos laborals, a què es refereix l'article 37.2, del Reial Decret 39/1997, de 17 de gener, pel qual es va aprovar el Reglament dels Serveis de Prevenció, així com totes les normes que modifiquen o desenrotllen aquestes, acreditada mitjançant el corresponent certificat previst en la disposició transitòria tercera d'aquest, habilitant per a l'exercici de les funcions de nivell superior en prevenció de riscos laborals, incloses en el mateix article. Així mateix podran admetre's incorporacions que acrediten homologació o habilitació oficial.  
2. No trobar-se immers en causa d'incompatibilitat.  
3. No estar inclòs en causa de denegació de la incorporació.  
4. Satisfer les quotes d'ingrés al Col·legi.  
Article 9. Membres d'altres col·legis  
Aquells professionals que, pertanyent a un altre Col·legi de la professió, sol·liciten ingressar en el de la Comunitat Valenciana, hauran d'acreditar:  
a) Que reuneixen els requisits que estableix l'article 8 d'aquests Estatuts.  
b) Que estan al corrent en el compliment de les seues obligacions amb el Col·legi a què pertanyen, i hauran de presentar un certificat que acredite tal situació emés pel Col·legi d'origen.  
Article 10. Tramitació  
La tramitació d'incorporació al COTSPRLCV haurà de formalitzar-se des de la secretaria del Col·legi, mitjançant la presentació d'una sol·licitud dirigida al president del COTSPRLCV, junt amb la presentació dels documents acreditatius pertinents:  
1. Document Nacional d'Identitat, Número d'Identificació d'Estranger o passaport.  
2. Títol acadèmic original de Prevenció de Riscos Laborals o testimoni notarial d'aquest i certificat previst en la disposició transitòria tercera del Reial Decret 39/1997, de 17 de gener, pel que es va aprovar el Reglament dels Serveis de Prevenció, així com a totes les normes que modifiquen o desenrotllen la mateixa, acreditativa de la formació específica en Prevenció de Riscos Laborals, a què es refereix l'article 37.2 de la mateixa normativa, habilitant per a l'exercici de les funcions de nivell superior en prevenció de riscos laborals, incloses en el mateix article.   
3. Rebut acreditatiu de l'abonament de la quota d'incorporació corresponent o el permís de domiciliació bancària. En cas de reingrés hi caldrà un nou abonament d'aquesta quota.  
Article 11. Denegació de la incorporació  
1. La incorporació en el COTSPRLCV serà denegada als sol·licitants que estiguen sotmesos a qualsevol de les circumstàncies següents:  
a) Incapacitat declarada legalment o inhabilitació de la persona sol·licitant, per sentència judicial o per resolució administrativa ferma, per a l'exercici de la professió.  
b) Haver estat expulsat d'un altre Col·legi i no rehabilitat, o haver estat suspés en l'exercici de l'activitat professional, sense haver transcorregut el termini de la suspensió.  
c) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a aquest efecte, o quan el sol·licitant haja falsejat les dades i documents necessaris per a la seua col·legiació.   
2. La persona sol·licitant, a qui es denegue l'admissió al Col·legi, podrà tornar a demanar la seua incorporació una vegada cessen les causes que van motivar la seua denegació.  
Article 12. Acord d'admissió  
1. La Junta de Govern acordarà, en el termini màxim d'un mes, allò que estime pertinent sobre la sol·licitud de col·legiació. Practicarà, en el dit termini, les comprovacions que crea necessàries, i podrà requerir de la persona sol·licitant els documents i aclariments complementaris.  
2. Si la Junta de Govern acordara denegar la col·legiació, ho comunicarà a la persona interessat dins dels 10 dies següents a la data de l'acord, expressant els fonaments d'aquest i els recursos a que és susceptible.  
Article 13. Pèrdua de la condició de col·legiat  
1. La condició de col·legiat es perd en els casos següents:  
a) Per baixa voluntària, a petició escrita de la persona interessada i amb l'acord previ de la Junta de Govern, sempre que no tinga obligacions professionals o col·legials pendents. L'acord de baixa serà comunicat a l'interessat/ada, moment en què perdrà la seua condició de col·legiat/ada a tots els efectes.  
b) Per separació o expulsió del Col·legi decretada per resolució ferma, a través del procediment disciplinari col·legial.  
c) Per sentència judicial ferma d'inhabilitació per a l'exercici professional, durant el termini que siga fixat.  
d) Per incapacitat legal.   
e) Per deixar impagades les quotes ordinàries equivalents a un any, després de ser requerit per al seu pagament i sentides les seues al·legacions, i amb l'adopció prèvia del corresponent acord de la Junta de Govern. En aquest cas, la condició del col·legiat/ada pot recuperar-se abonant prèviament les quotes impagades.  
f) Per defunció del col·legiat.  
2. La pèrdua de la condició de col·legiat/ada no allibera del compliment de les obligacions vençudes; aquestes obligacions podran exigir-se als interessats, llevat dels casos deguts a causes majors.  
CAPÍTOL 2  
Delegacions col·legials  
Article 14. Constitució de delegacions  
1. Podran constituir-se delegacions dins de l'àmbit territorial del Col·legi, que tinguen un àmbit d'actuació que es corresponga amb una o dues províncies. Per a constituir la delegació hi caldrà el vot majoritari favorable de l'Assemblea General.  
2. Les delegacions territorials descrites, en aquest capítol, es regiran pel reglament de règim intern, aprovat en Assemblea General, on s'inclouran els deures, funcions, cessament d'activitats, etc. d'aquestes.  
Article 15. Funcions  
Les delegacions tindran per funcions en el seu àmbit territorial:   
1. Realitzar els tràmits administratius col·legials, d'acord amb les orientacions i directrius que determine la Junta de Govern del Col·legi.  
2. Col·laborar amb les entitats que, dins del seu àmbit territorial d'actuació, coincidisquen en un interés comú.  
3. Organitzar activitats i serveis, d'acord amb les línies programàtiques i el pressupost del Col·legi.  
4. Proposar i administrar els fons destinats a la delegació. Vetlar per la professió i procurar l'expansió i projecció pública.  
5. Designar participants en tribunals i emetre informes i dictàmens.  
6. Aquelles altres funcions que la Junta de Govern els delegue.   
Article 16. Tramitació  
1. Per a formar una delegació territorial hi caldrà, com a mínim, que el territori compte amb 50 col·legiats, segons el cens del COTSPRLCV.  
2. La petició de constitució d'una nova delegació haurà d'estar dirigida al president del Col·legi i signada, almenys, per 20% col·legiats que exercisquen en l'àmbit territorial que es proposa.  
Article 17. Creació  
La creació de la juntes de la delegacions territorials, la seua composició i funcions, seran desenrotllades mitjançant el reglament de règim intern.  
CAPÍTOL 3  
Col·legiats d'honor  
Article 18. Membres d'honor  
1. A proposta de la Junta de Govern, l'Assemblea General podrà atorgar el nomenament de membres d'honor del COTSPRLCV a aquelles persones que, pels seus mèrits científics, tècnics o professionals, siga quina siga la seua titulació acadèmica, hagen contribuït notòriament al desenrotllament de la prevenció o de la professió.  
2. El nomenament tindrà un estricte caràcter honorífic, sense perjudici de la participació en la vida col·legial i en els serveis del Col·legi, llevat del que fa referència a la participació en els òrgans de govern col·legials.  
3. Els membres de la Junta de Govern no poden presentar-se, ni ser proposats, per a ser nomenats membres d'honor, mentre ocupen el càrrec per al qual han estat elegits.  
CAPÍTOL 4  
Drets i deures dels col·legiats  
Article 19. Drets  
Són drets dels col·legiats:  
1. Exercir la professió.  
2. Ser assistit, assessorat i defensat pel Col·legi enfront de tercers, en qüestions relacionades amb la professió, així com ser representats per la Junta de Govern.  
3. Ser representats i emparats pel Col·legi i els seus serveis jurídics, quan necessiten presentar reclamacions fonamentals de qualsevol tipus, que sorgisquen de l'exercici professional. En tot cas, les despeses i els costos judicials que el procediment ocasione seran a càrrec del col·legiat; llevat dels casos en què la Junta de Govern considere el contrari (sempre per motius d'interés professional del col·lectiu.)  
4. Tindre accés als arxius i registres que reflectisquen l'activitat col·legial de la forma que es fixe reglamentàriament, i poder utilitzar els serveis i mitjans del Col·legi en la forma reglamentàriament establida.  
5. Participar com a elector i elegible en les eleccions que es convoquen en l'àmbit col·legial.  
6. Participar activament en la vida col·legial, ser informats i intervindre amb veu i vot en les assemblees generals, així com rebre informació sobre l'activitat corporativa d'interés professional.  
7. Crear i formar part d'agrupacions representatives d'interessos específics (comissions o grups de treball) en el si del Col·legi, amb sotmetiment, en tot cas, als òrgans de govern d'aquests.  
8. Presentar la Junta de Govern escrits de suggeriment, petició o queixa.  
9. Promoure actuacions dels òrgans de govern per mitjà d'iniciatives formulades en els termes estatutaris  
10. Presentar per a ser registrats i visats, si fa al cas, documents relacionats amb el seu treball professional.  
11. No ser limitats en l'exercici professional, llevat del cas que s'incomplesquen les normes deontològiques o aquests Estatuts.  
Article 20. Deures  
Són deures dels col·legiats:  
1. Incorporar-se al Col·legi en les condicions que estiguen establides per la legislació.  
2. Respectar, en l'exercici de les seues activitats professionals, l'ètica i dignitat professional i les normes deontològiques.  
3. Complir les normes corporatives, així com els acords adoptats pels òrgans de govern del Col·legi.  
4. Cooperar amb l'Assemblea General i amb la Junta de Govern, facilitant informació en els assumptes d'interés col·legial en què puga ser requerit, sense perjudici del secret professional.  
5. Comunicar al Col·legi, en un termini de 30 dies, els canvis de residència o domicili.  
6. Comunicar anualment al Col·legi les dades necessàries per a l'elaboració d'estadístiques relacionades amb el mercat laboral i la professió.  
7. En compliment de la Llei 34/2002, de l'11 de juliol, de Serveis de la Societat de la Informació i del Comerç Electrònic (LSSICE) i de la vigent Llei Orgànica 15/1999, de Protecció de Dades, o normativa que la substituïsca o desenrotlle, les dades personals dels col·legiats formen part d'un fitxer que únicament té com a objectiu informar periòdicament de les activitats i serveis del COTSPRLCV. Si per qualsevol motiu algun col·legiat no vol mantindre les seues dades personals en aquest fitxer, caldrà que ho comunique al COTSPRLCV. El COTSPRLCV es compromet a utilitzar les dades dels col·legiats exclusivament per a la difusió dels seus serveis i activitats.  
8. Contribuir al manteniment de les despeses o serveis del Col·legi professional, mitjançant el pagament de les quotes que, si fa al cas, s'aproven.  
9. Exercir diligentment els càrrecs per als quals va ser elegit i complir els encàrrecs que els òrgans de govern del Col·legi puguen confiar-li.  
10. Abstindre's de la realització d'actes que comporten competència deslleial o contraris a la deontologia professional o que intenten restringir la lliure competència.  
11. Guardar el secret professional respecte a la informació coneguda en ocasió de l'exercici de la professió.  
CAPÍTOL 5  
Del visat i el reconeixement de signatura  
Article 21. Visat de treballs professionals  
1. El visat col·legial dels treballs professionals és l'instrument bàsic de què disposa el Col·legi per tal d'acreditar la identitat i habilitació professional de l'autor del treball i la correcció i integritat formal de la documentació del treball professional.  
2. Tot treball signat per un col·legiat /ada, en l'àmbit territorial que correspon al Col·legi, haurà de ser visat pel COTSPRLCV quan se sol·licite per petició expressa dels clients, incloses les administracions públiques quan actuen com a tals, quan així ho establisca la normativa vigent, o quan es tracte de documents on haja de personar-se el Col·legi.  
3. Tot col·legiat haurà d'informar els seus clients del seu dret a exigir que els treballs encarregats siguen visats pel Col·legi, així com de la naturalesa del visat i les garanties que el dit visat determina.  
4. En aquells projectes en què el visat és obligatori, el fet de no visar invalida qualsevol documentació professional signada per un col·legiat, a l'efecte de la seua presentació en les dependències de l'administració central o perifèrica de l'Estat, de les comunitats autònomes, de les corporacions locals, o de qualsevol altra entitat autònoma que depenga de les administracions esmentades.  
5. El visat col·legial és l'eina que certifica l'autentificació legal, el registre i la revisió formal de presentació dels documents requerits. El visat comprendrà la revisió formal i documental, però no suposarà ni el sancionament, ni la correcció tècnica del contingut del treball professional, ni tampoc el compliment de la normativa sectorial o tècnica aplicable.  
6. El visat haurà de comprendre aquells aspectes que l'administració de l'Estat o autonòmica encarreguen als col·legis, en termes d'ordenació de l'exercici de la professió.  
7. El visat no inclourà els honoraris ni altres condicions contractuals, la determinació de les quals es deixarà en lliure acord entre les parts.   
8. El COTSPRLCV reglamentarà de manera específica el procediment administratiu del visat, establint els requisits i les taxes col·legials corresponents a cada tipus de visat. Aquestes normes seran aprovades per la Junta de Govern, prèvia informació col·legial.  
En tot cas, el procediment administratiu del visat s'iniciarà amb la presentació, per part del col·legiat, del treball professional que es presenta per a ser visat. Aquest treball haurà d'estar signat pels seus autors, expressant el seu número de col·legiat i responsabilitzant-se del seu contingut i oportunitat.  
9. Els col·legiats podran requerir, per causes justificades, que els documents presentats en el Col·legi per al seu visat queden custodiats baix segell, que no podrà obrir-se fins que les referides circumstàncies hagen desaparegut.  
Article 22. El reconeixement de signatura  
1. El reconeixement de signatura és un altre instrument d'acreditació de què disposa el COTSPRLCV per a exercir la seua potestat d'ordenar la professió.  
2. El reconeixement de signatura és l'instrument que garanteix la identificació, reconeixement i autenticació de les dades del col·legiat.  
3. El Col·legi podrà emetre un reconeixement de signatura per a aquells projectes que no són obligatoris visar per llei o quan així ho disposen les parts interessades.  
Article 23. Altres instruments d'acreditació  
A banda de les esmentades (visat i reconeixement de signatura), el COTSPRLCV podrà establir altres fórmules d'acreditació com a conseqüència de la seua competència en l'ordenació de la professió i per a salvaguardar la llibertat d'exercici dels seus col·legiats.  
TÍTOL III  
DELS ÒRGANS DE GOVERN  
Article 24. Òrgans de govern  
Els òrgans de govern del COTSPRLCV són l'Assemblea General i la Junta de Govern. Existirà també la Comissió Econòmica, que serà un òrgan de caràcter informatiu i consultiu.  
CAPÍTOL 1  
L'Assemblea General  
Article 25. Règim de funcionament  
1. L'Assemblea General és l'òrgan màxim de govern del Col·legi. Els seus acords, adoptats pel principi majoritari, obliguen tots els col·legiats, fins i tot els absents.  
2. Com a òrgan suprem integrat per tots els col·legiats, és l'encarregat de decidir sobre els assumptes de major rellevància en la vida col·legial, que els conferisquen els seus Estatuts, amb caràcter deliberant i decisori.  
3. En l'Assemblea General poden participar tots els col·legiats amb veu i vot, sempre que estiguen en plenitud de drets. El vot és indelegable.  
4. Les assemblees generals poden ser ordinàries o extraordinàries.  
Article 26. Funcions de l'Assemblea General  
L'Assemblea General té les funcions següents:  
1. Aprovar els Estatuts, així com les modificacions que es facen, i les normes generals de funcionament.  
2. Elegir els membres de la Junta de Govern i de la Comissió Econòmica.  
3. Examinar i aprovar els pressupostos anuals i les seues liquidacions.  
4. Fixar les quanties de les quotes col·legials ordinàries i extraordinàries, incloses les derrames (aportacions extraordinàries).  
5. Decidir sobre l'adquisició, la disposició o el gravamen de béns patrimonials immobles.  
6. Aprovar el codi deontològic de la professió.  
7. Decidir sobre aquelles qüestions que la Junta de Govern sotmeta a la seua consideració o hagen estat sol·licitades pels col·legiats, d'acord amb el que estableix l'article 29 d'aquests Estatuts.  
8. Aprovar la creació de delegacions col·legials.  
Article 27. Reunions ordinàries de l'assemblea  
L'Assemblea General es reunirà amb caràcter ordinari almenys una vegada al semestre. La reunió corresponent al primer semestre haurà de realitzar-se durant el primer trimestre de l'any en curs i juntament amb la convocatòria s'enviarà un orde del dia que, com a mínim, contindrà memòria d'activitats, pressupostos anuals, la seua dació de comptes i precs i preguntes així, com quants se li sotmeten per la Junta de Govern, llevat dels específics de l'Assemblea Extraordinària. La reunió corresponent al segon semestre haurà de comptar com a mínim, en el seu orde del dia, amb els dos últims punts de l'orde del dia anteriorment citats. Hauran de convocar-se amb una antelació mínima d'un mes.  
Article 28. Reunions extraordinàries de l'Assemblea  
1. L'Assemblea General es reunirà amb caràcter extraordinari quan ho acorde la Junta de Govern o quan ho sol·licite un nombre de col·legiats igual o superior al 33%. En aquest cas haurà de convocar-se dins dels 30 dies naturals següents a la presentació de la sol·licitud o acord.  
Quan se sol·licite per part de col·legiats hauran d'indicar el punt de l'orde del dia i l'assumpte a tractar per l'Assemblea General, així com aportar la documentació que aquests consideren per al bon funcionament de la reunió.  
2. L'Assemblea General es reunirà amb caràcter extraordinari en els casos següents:  
a) Quan una disposició legal o estatutària així ho establisca.  
b) Per modificacions dels Estatuts (llevat de per canvi de domicili col·legial).  
c) Per casos de censura o cessament de la Junta de Govern.  
d) En el supòsit de modificació de l'àmbit territorial del Col·legi o bé per agrupació, separació, dissolució o absorció del Col·legi.  
Article 29. Convocatòria de l'Assemblea  
1. La convocatòria de l'Assemblea General ordinària o extraordinària correspon al president, per acord de la Junta de Govern o a petició d'un nombre de col·legiats igual o superior al 33% i s'assenyalarà data, hora, lloc i orde del dia provisional en les primera i segona convocatòria. La convocatòria haurà de tindre lloc amb una antelació mínima de 30 dies naturals.  
2. Els col·legiats podran presentar proposicions a sotmetre a l'Assemblea General fins als 15 dies abans de la seua celebració. Aquestes proposicions hauran de comunicar-se per escrit i amb la signatura de vint-i-cinc col·legiats com a mínim.  
3. La Junta de Govern incorporarà, si és procedent, les proposicions presentades i establirà l'orde del dia definitiu a l'Assemblea General, la qual es comunicarà als col·legiats 10 dies abans de la seua celebració. En cas de la negació a la inclusió d'un punt o assumpte en l'orde del dia, la Junta de Govern haurà de contestar de manera raonada la seua motivació.  
Article 30. Assistència i adopció d'acords  
Perquè els acords siguen vàlids, tant en les assemblees ordinàries com en les extraordinàries, farà falta l'assistència mínima, en primera convocatòria, de la meitat més un del total de col·legiats i, en segona convocatòria, de qualsevol nombre d'assistents. La segona convocatòria tindrà lloc, en tot cas, mitja hora després de la primera. En ambdós casos, els acords s'adoptaran per majoria simple de vots vàlids. Les votacions es faran a mà alçada, llevat que el resultat de la votació implique una moció de censura, tancament de delegació, o bé afecte un o més col·legiats on aquests podran sol·licitar el vot secret de l'Assemblea. La votació tindrà sempre tres alternatives: a favor, en contra i abstenció. Hi caldrà una majoria qualificada de dos terços dels assistents a l'Assemblea, per tal d'aprovar una modificació dels Estatuts o per a aprovar la fusió de col·legis.  
Article 31. Presidència de l'Assemblea  
1. La presidència de l'Assemblea General correspon al president de la Junta de Govern. De les reunions s'alçarà l'acta corresponent pel secretari de la Junta de Govern, que actuarà com a secretari de l'Assemblea General.  
2. Els acords de l'Assemblea General seran immediatament executius, obligatoris i vinculants, sense perjudici dels recursos que corresponguen.  
CAPÍTOL 2  
La Junta de Govern  
Article 32. Composició de la Junta de Govern  
1. La Junta de Govern, òrgan rector del COTSPRLCV, estarà constituïda per: president, vicepresident, secretari, tresorer (que actuarà també com a president de la Comissió Econòmica), i quatre vocals, u per cada una de les comissions permanents que necessàriament es constituïsquen. El nombre de vocals podrà ampliar-se una vegada es creen les comissions permanents del COTSPRLCV, a raó de u per comissió permanent, fins a un màxim de vuit i tres vocals territorials u per delegació territorial si n'hi haguera.  
2. Els membres de la Junta de Govern seran elegits pel procediment que estableix en aquests Estatuts.  
Article 33. Cessament de membres  
1. Si per qualsevol causa cessara algun membre abans d'acabar el mandat, la seua responsabilitat serà assumida per un altre membre, segons l'acord de la Junta de Govern. En el cas que cessaren més d'un terç dels membres de la Junta de Govern, es procedirà a cobrir per elecció els càrrecs vacants, només pel període que reste dels seus mandats i sempre que aquest període siga superior a un any.  
2. En el cas que cessen més de la meitat dels membres de la Junta de Govern, es constituirà una junta gestora d'edat, integrada pels dos col·legiats de major antiguitat i els dos de més recent incorporació, la qual convocarà eleccions extraordinàries a tots els càrrecs.  
3. La nova Junta de Govern completarà el mandat que quedava a la cessant, fins a les primeres eleccions ordinàries.  
Article 34. Funcions de la Junta de Govern  
Correspon a la Junta de Govern la representació del Col·legi, la seua direcció, gestió ordinària, administració i l'execució dels acords adoptats per l'Assemblea General. Són atribucions específiques de la Junta de Govern:  
1. Decidir sobre les sol·licituds de col·legiació.  
2. Administrar els béns del Col·legi, així com recaptar les quotes de qualsevol tipus i altres aportacions que hagen de fer efectives els col·legiats, l'import dels quals proposaran a l'Assemblea General per a la seua aprovació.  
3. Confeccionar els pressupostos econòmics anuals.  
4. Adoptar les mesures que es consideren convenients per a la defensa del Col·legi i de la professió, incloses les accions legals.  
5. Imposar, amb la instrucció prèvia de l'oportú expedient, sancions disciplinàries.  
6. Crear les comissions necessàries per al millor compliment de les funcions col·legials i dissoldre-les quan faça falta.  
7. Designar els representants del Col·legi en actes i davant dels organismes, entitats o institucions, sempre que ho considere oportú.  
8. Informar els col·legiats de les activitats i els acords del Col·legi, i preparar la memòria anual de la seua gestió.  
9. Adoptar l'acord previ de convocatòria a les assemblees generals ordinàries i extraordinàries, i fixar l'orde del dia definitiu d'aquestes.  
10. Totes aquelles altres funcions que no siguen expressament assignades a l'Assemblea General i tinguen relació amb l'activitat i el funcionament col·legial.  
Article 35. Convocatòria i acords de la Junta de Govern  
1. La Junta de Govern serà convocada pel president i celebrarà sessió ordinària almenys una vegada al mes. Amb caràcter extraordinari es reunirà per iniciativa del president o a petició de cinc membres de la Junta de Govern.  
2. La Junta de Govern quedarà vàlidament constituïda si hi assisteixen la meitat més un dels membres i prendrà els acords per majoria simple dels assistents. El vot del president és de qualitat, en cas d'empat.  
3. El règim de funcionament serà desenrotllat mitjançant el reglament de règim intern.  
Article 36. El president i el vicepresident  
1. Són atribucions del president:  
a) La representació legal i institucional del Col·legi.  
b) Presidir la Junta de Govern i l'Assemblea General, així com totes les sessions de les comissions a què assistisca.  
c) Autoritzar, amb la seua signatura, tot tipus de documents col·legials.  
d) Conferir apoderaments per a qüestions judicials, quan així haja estat autoritzat per la Junta de Govern.  
e) Convocar la Junta de Govern i l'Assemblea General  
f) Autoritzar l'obertura de comptes corrents del Col·legi, tant en entitats bancàries com en caixes d'estalvi.  
g) Autoritzar el moviment de fons, d'acord amb les propostes del tresorer.  
h) Constituir i cancel·lar qualsevol tipus de fiances i depòsits.  
i) Coordinar la tasca dels membres de la Junta de Govern. En cas d'absència, el president del Col·legi serà substituït, en primer lloc, pel vicepresident i, en cas de la seua absència, per un altre membre de la Junta de Govern per delegació d'aquell o per decisió majoritària dels components de la Junta de Govern.  
2. Correspon al vicepresident:  
a) Substituir el president en totes les seues funcions, en cas d'absència d'aquest.  
b) Realitzar totes aquelles funcions particulars que li delegue el president.  
c) Realitzar una tasca de col·laboració, suport i assessorament constant al president.  
d) Supervisar i dirigir el funcionament dels serveis administratius del Col·legi.  
Article 37. El secretari  
Correspon al secretari:  
1. Portar els llibres oficials.  
2. Redactar i signar el llibre d'actes, amb el vistiplau del president.  
3. Redactar la memòria anual.  
4. Tindre responsabilitat del registre de col·legiats i dels expedients personals corresponents.  
5. Expedir certificats amb el vistiplau del president.  
6. Actuar com a secretari de l'Assemblea General.  
7. Complir els acords adoptats per la Junta de Govern.  
Article 38. El tresorer  
Correspon al tresorer:  
1. Tindre a càrrec seu la custòdia i distribució dels recursos econòmics del Col·legi.  
2. Ordenar la comptabilitat del Col·legi i custodiar les escriptures i els documents corresponents al patrimoni.  
3. Preparar els projectes de pressupost i la seua liquidació.  
4. Efectuar els pagaments que corresponga, amb l'orde prèvia del president.  
5. Adoptar les garanties necessàries per a la salvaguarda del patrimoni del Col·legi.  
6. Signar, amb el president, els documents necessaris per al moviment dels fons del Col·legi.  
7. Presidir a la Comissió Econòmica del COTSPRLCV.   
Article 39. Els vocals  
1. Els vocals exerceixen les funcions que els siguen encarregades per la Junta de Govern o pel seu president.  
2. També podran substituir els altres càrrecs de la Junta de Govern en casos d'absència, vacant o malaltia, i podran formar part de les comissions permanents que es creuen d'acord amb les necessitats del Col·legi i de les delegacions territorials, quan aquestes es constituïsquen.  
Article 40. Cessament de càrrecs  
Els membres de la Junta de Govern cessen en l'exercici dels seus càrrecs per alguna de les causes següents:  
1. Expiració del mandat.  
2. Renúncia formulada per la persona interessada, la qual, no obstant això, haurà de mantindre's en l'exercici del càrrec fins que siga cobert provisionalment o definitivament per qui corresponga.  
3. Suspensió per sanció disciplinària definitiva en via corporativa.  
4. Pèrdua de la condició de col·legiat.  
5. Incapacitat.  
6. Inhabilitació per sentència judicial.  
7. Defunció.  
Article 41. Secretari/ària tècnic/a  
La Junta de Govern podrà contractar un secretari/ària tècnic/a, per tal de dirigir la gestió dels serveis administratius, així com totes aquelles que els siguen delegades per la Junta de Govern.  
Article 42. Les comissions col·legials permanents  
1. Els objectius, la composició i la competència de les comissions col·legials permanents estaran determinats per les necessitats i els objectius generals del Col·legi.  
2. Podran proposar la creació de comissions un nombre de col·legiats no inferior a vint-i-cinc i sol·licitar-ho per escrit a la Junta de Govern. Correspon a aquesta decidir sobre la seua creació, la divulgació i el règim de funcionament. Hauran d'existir-ne un mínim de quatre i un màxim de vuit comissions permanents. Seran funcions de les comissions col·legials permanents: informar i assessorar la Junta de Govern, quan aquesta ho sol·licite; analitzar i desenrotllar aspectes relacionats amb el treball professional; proposar iniciatives d'actuació a la Junta de Govern i informar l'Assemblea General dels treballs realitzats.  
3. Les conclusions i propostes de les comissions seran considerades per la Junta de Govern, que les estudiarà i aprovarà si és procedent. Si no les considerara oportunes, informarà raonadament de la seua decisió.  
4. Podran crear-se seccions, grups o comissions col·legials no permanents, sota la supervisió de les comissions col·legials permanents.  
CAPÍTOL 3  
La Comissió Econòmica  
Article 43. La Comissió Econòmica  
En el Col·legi existirà una Comissió Econòmica que, en representació de l'Assemblea General de col·legiats, exercirà la funció de revisió dels comptes.  
Article 44. Composició de la Comissió Econòmica  
La Comissió Econòmica estarà formada, com a mínim, per quatre membres, president, vicepresident, tresorer i secretari. Els acords de la Comissió han de ser adoptats per majoria simple. En cas d'empat, el vot del president serà de qualitat.  
Article 45. Funcionament de la Comissió Econòmica  
1. La Comissió Econòmica efectuarà un control sobre la liquidació de comptes del pressupost i dels comptes del balanç del Col·legi i està obligada a presentar un informe sobre la liquidació definitiva del pressupost de l'exercici i dels comptes del balanç anual, durant la celebració de l'Assemblea General ordinària.  
2. L'auditoria de comptes s'establirà en el reglament de règim interior.  
CAPÍTOL 4  
Règim electoral  
Article 46. Elecció dels membres de la Junta de Govern  
Els membres de la Junta de Govern seran elegits per sufragi entre els col·legiats, mitjançant elecció lliure, directa i secreta. La Junta de Govern tindrà un mandat de 4 anys i s'admetrà una reelecció de tres vegades consecutives per al mateix càrrec.  
Article 47. Electors i candidats  
1. Són electors i elegibles la totalitat de col·legiats que no estiguen suspesos de drets col·legials, per acord ferm adoptat amb anterioritat a la data de la convocatòria.  
2. Per a poder ser candidat per a ocupar un càrrec de la Junta de Govern, caldrà tindre el mínim d'un any d'antiguitat en la col·legiació i que no existisca en el seu expedient personal cap nota de sanció disciplinària col·legial.  
Article 48. Convocatòria d'eleccions  
1. La Junta de Govern procedirà, com a mínim, un mes abans de la data prevista de celebració, a convocar eleccions i farà pública, alhora, la llista definitiva de col·legiats electors, que exposarà al tauler d'anuncis de la Secretaria del Col·legi.  
2. Aquesta llista estarà al tauler d'anuncis fins a la finalització del procés electoral.  
Article 49. Esmenes en el cens electoral  
Els col·legiats que vullguen reclamar sobre l'esmentada llista podran fer-ho per escrit durant el termini de 10 dies naturals, comptadors des del moment de la seua exposició al tauler d'anuncis. La Junta de Govern haurà de resoldre la reclamació en el termini de cinc dies naturals.  
Article 50. Calendari i procediment electoral  
La convocatòria electoral especificarà el calendari electoral i el procediment de votació, escrutini i proclamació, així com els recursos que procedisquen.  
Article 51. Presentació de candidatures  
1. Les candidatures per a la Junta de Govern seguiran el sistema d'una llista completa i tancada, on haurà de constar el nom i el càrrec al qual opta cada un dels membres de la candidatura. La inclusió en una candidatura només serà vàlida si l'interessat/ada ho accepta per escrit. Un mateix candidat no podrà presentar-se per a dos càrrecs, ni figurar en més d'una candidatura.  
2. Cada candidatura ha de comptar amb l'aval d'un mínim de 25 col·legiats, identificats amb el nom i cognoms, número de col·legiat/ada i signatura.  
3. En el moment de presentar-se, cada candidatura haurà de presentar un resum del seu programa de govern (màxim dues pàgines), així com la designació del seu interventor en les eleccions.  
4. Durant el període electoral, i fins al dia abans de la celebració de les eleccions, els electors podran dirigir a les candidatures consultes amb relació als càrrecs i als programes de govern, i les candidatures podran donar resposta.  
5. Les candidatures dirigides al secretari de la Junta de Govern hauran de presentar-se dins del termini de temps fixat per la mateixa Junta de Govern, la qual haurà de proclamar-se, com a mínim, 15 dies naturals abans de la data de les eleccions, mitjançant comunicació a tots els col·legiats. Aquesta comunicació de les candidatures presentades obrirà formalment el període electoral.  
6. En el cas que, finalitzat el període de presentació de candidatures, només s'haguera presentat una candidatura a formar la Junta de Govern del COTSPRLCV, aquesta serà proclamada sense necessitat haver de realitzar el procés electoral.  
Article 52. Publicació, notificació i exclusió de candidats  
1. La Junta de Govern publicarà al tauler d'anuncis els noms dels candidats proclamats i ho notificarà als interessats.  
2. L'exclusió d'un candidat haurà de ser motivada i es notificarà a l'interessat l'endemà de la decisió.  
2. Contra la resolució d'exclusió d'un candidat podrà presentar-se recurs davant de la Junta de Govern en el termini de quaranta-vuit hores. La Junta de Govern ho resoldrà dins d'un termini igual.  
Article 53. Mesa Electoral  
1. El dia fixat per a les eleccions es constituirà al local i a l'hora de la convocatòria, la Mesa o meses electorals, que estarà formada per un president, un secretari i dos vocals, tots ells nomenats per la Junta de Govern i triats per un sorteig entre tots els membres col·legiats, sempre que no es presenten en les eleccions com a candidats. Cada candidatura podrà designar un interventor que la represente en les operacions electorals. El secretari de la Mesa Electoral alçarà acta de totes les incidències.  
2. Si algun dels membres col·legiats, triats per a aquesta tasca mitjançant sorteig, no els fóra possible realitzar-la, hauran de justificar-ho mitjançant certificat corresponent, en el termini de 48 hores, comptadores des de la comunicació.  
Article 54. Exercici del vot  
1. El vot és personal, secret i intransferible, i s'ha de fer constar clarament la candidatura seleccionada, si no és que es tracte d'un vot en blanc.  
2. Els col·legiats exerciran el seu dret de vot mitjançant les paperetes oficials, autoritzades pel Col·legi, on constaran les candidatures presentades. Per a exercir el vot serà necessari assenyalar amb una creu quina és la candidatura triada. En cas d'exercir el vot en blanc, simplement no es marcarà cap de les candidatures.   
3. En el moment de votar, els votants s'identificaran als membres de la Mesa mitjançant la documentació establida per la Junta de Govern. Aquesta comprovarà la inclusió del votant en el cens, el president pronunciarà en veu alta el nom i el cognom del votant, indicarà que vota i introduirà el seu vot en una urna precintada. El secretari de la Mesa anotarà en una llista el nom dels col·legiats que hagen depositat el seu vot.   
4. En cas de no presentar tota la documentació requerida, no podrà exercir el dret de vot.  
5. No s'hi admetrà el vot delegat, ni el vot per correu electrònic.  
Article 55. Vot per correu  
1. Els electors que preferisquen votar a distància, hauran de fer arribar a la seu del COTSPRLCV el vot per correu certificat, postal exprés, burofax o qualsevol altre sistema de certificat, que l'agència oficial de correu implemente.  
2. El vot per correu es regirà d'acord amb les normes següents:  
a) Des que es convoquen eleccions per a cobrir càrrecs de la Junta de Govern, i fins a 10 dies abans de l'elecció, els col·legiats que desitgen emetre el seu vot per correu hauran de sol·licitar del secretari del Col·legi el certificat que acredite que estan inclosos en el cens electoral.  
b) L'emissió del vot per correu haurà d'efectuar-se de la forma següent:  
1. En un sobre blanc s'introduirà la papereta de votació. Aquest sobre s'introduirà en un altre, en què caldrà afegir el certificat de la inclusió de l'elector en el cens i, d'altra banda, fotocòpia del DNI o del carnet de col·legiat.  
2. Aquest segon sobre s'enviarà per correu certificat dirigit al president de la Mesa Electoral.  
3. Els vots que no reunisquen els requisits esmentats o que siguen rebuts a la seu del Col·legi després del dia abans de les eleccions, es consideraran nuls i seran destruïts.  
4. Abans de concloure l'horari d'eleccions, el president de la Mesa Electoral introduirà en l'urna els vots rebuts per correu.  
Article 56. Escrutini  
1. Quan siga l'hora fixada per al fi de la votació, s'obriran els sobres, s'introduiran les paperetes en l'urna i es farà l'escrutini, que serà públic.  
2. El resultat de l'escrutini i les incidències de la jornada han de constar en una acta que elaborarà el secretari de la Mesa Electoral, la qual haurà de ser signada per tots els membres de la Mesa i pels interventors, si n'hi hagueren, que tindran dret a fer constar les seues observacions.  
Article 57. Vots nuls  
1. Seran nul·les les paperetes que continguen expressions totalment alienes a l'estricte contingut de la votació, així com les que continguen ratllades, esmenes o qualsevol altre tipus d'alteració que puga induir a error en la perfecta identificació de la voluntat de l'elector.  
2. També seran nuls els vots emesos per correu que continguen més d'una papereta.  
Article 58. Proclamació de la candidatura elegida  
1. Es comptabilitzaran els vots vàlids assignats a cada candidatura. La candidatura elegida serà la que obtinga més vots. En cas d'empat, el president de la Mesa Electoral convocarà una nova votació, limitada a les candidatures empatades, al cap de 20 dies naturals, com a màxim. Si l'empat persistira caldrà repetir el procés electoral.  
2. La presidència de la Mesa Electoral anunciarà el resultat, el qual podrà ser impugnat en el termini de 24 hores davant de la Mesa Electoral.  
Article 59. Constitució de la Junta de Govern i presa de possessió  
1. La Junta de Govern, en el termini de vint-i-quatre hores, resoldrà, amb caràcter definitiu, totes les reclamacions dels interventors i altres incidències, i proclamarà els candidats elegits.  
2. En el termini de cinc dies, des de la constitució de la nova Junta de Govern, haurà de comunicar-se la composició d'aquesta a la Conselleria corresponent de la Generalitat i a tots els col·legiats.  
3. Si la Junta de Govern decideix, a la vista de les impugnacions presentades, anul·lar l'elecció, procedirà a convocar noves eleccions en el termini d'un mes.  
4. La nova Junta de Govern prendrà possessió en el termini màxim d'un mes, comptador des de la seua proclamació.  
Article 60. Recursos  
Contra les resolucions de la Junta de Govern en matèria electoral, qualsevol col·legiat podrà interposar recurs de reposició davant de la Junta de Govern; la resolució de les quals esgotarà la via corporativa i podrà interposar-se recurs contenciós administratiu.  
TÍTOL IV  
DEL RÈGIM ECONÒMIC  
CAPÍTOL 1  
Recursos  
Article 61. Capacitats econòmiques i patrimonials  
El Col·legi té plena capacitat jurídica en l'àmbit econòmic i patrimonial per al compliment de les seues finalitats.  
Article 62. Recursos ordinaris  
Són recursos ordinaris del Col·legi:  
1. Les quotes d'incorporació dels col·legiats. Les quotes ordinàries dels col·legiats. Els ingressos procedents de publicacions, impresos, serveis, certificats, arbitratges, dictàmens o informes, i altres quantitats acreditades per a altres serveis.  
2. Els rendiments financers derivats dels cabals aliens que tinga en depòsit o administre.  
3. Els drets pels serveis de visat, de reconeixement de signatura o altres mitjans d'acreditació, d'intervenció col·legial, dels treballs i contractes professionals, abonats pels beneficiaris del servei o per la forma acordada contractualment entre les parts.  
4. Els rendiments de béns i drets que integren el patrimoni del Col·legi.  
5. Qualsevol altre concepte que procedisca legalment.  
Article 63. Quotes col·legials  
L'Assemblea General, a proposta de la Junta de Govern, fixarà la quantia de la quota d'incorporació i de les quotes periòdiques, així com la quantia i forma d'abonament de les quotes extraordinàries que eventualment es requerisquen per a atendre les necessitats del Col·legi, incloses les derrames.  
Article 64. Recursos extraordinaris  
Són recursos econòmics extraordinaris del Col·legi:   
1. Les quotes extraordinàries que aprove l'Assemblea General. Les subvencions, donatius o qualsevol altre tipus d'ajuda econòmica que l'Estat, la Generalitat, les corporacions locals i entitats de qualsevol classe o bé particulars, atorguen al Col·legi.  
2. Els béns mobles o immobles que per herència, donació o qualsevol altre títol lucratiu, passen a formar part del patrimoni del Col·legi.  
3. Les quantitats que per qualsevol altre concepte, no especificat, puga percebre al Col·legi i que no siguen un recurs ordinari.  
CAPÍTOL 2  
De la inversió, administració i custòdia  
Article 65. Gestió econòmica  
1. El patrimoni col·legial serà invertit, administrat i custodiat per la Junta de Govern.  
2. El president exercirà les funcions d'ordinador de pagaments i les ordes seran executades i intervingudes pel tresorer.  
3. Correspondrà al tresorer l'administració i cobrament dels ingressos col·legials.  
Article 66. Accés a la informació econòmica  
1. Els col·legiats, en nombre superior al 10% del total, podran formular peticions concretes i precises sobre qualsevulla dada relativa a l'exercici econòmic.  
2. Els comptes de cada exercici podran ser examinats pels col·legiats en el període comprés entre la convocatòria i quaranta-vuit hores abans de l'assenyalat per a la celebració de l'Assemblea General corresponent.  
Article 67. Pressupost  
El pressupost s'elaborarà amb caràcter anual, d'acord amb els principis d'economia i eficàcia, i inclourà la totalitat dels ingressos i despeses col·legials. Els pressupostos extraordinaris de despeses i ingressos es formularan quan sorgisquen circumstàncies excepcionals que els facen necessaris.  
Article 68. Pressupost provisional  
En el cas que l'Assemblea General no aprovara el pressupost ordinari d'un exercici, i sense perjudici de la seua revisió i ulterior aprovació, el Col·legi funcionarà provisionalment amb el de l'any anterior, el qual s'entendrà prorrogat a aquests efectes.  
Article 69. Impagament de quotes  
El col·legiat que deixe d'abonar les quotes ordinàries corresponents a un any o bé aquelles altres de caràcter extraordinari aprovades per l'Assemblea General, podrà quedar en suspensió dels drets que li atorguen aquests Estatuts, per acord de la Junta de Govern, amb l'audiència prèvia de la persona interessada.  
Article 70. Comissió Liquidadora  
En cas de dissolució del Col·legi per alguna de les causes que estableix el Reglament de Col·legis Professionals de Comunitat Valenciana, la Junta de Govern actuarà com a Comissió Liquidadora. Els béns romanents, si n'hi hagueren, s'adjudicaran a l'organisme que el substituïsca o a entitats públiques o privades, sense ànim de lucre, relacionats amb la prevenció de riscos laborals.  
TÍTOL V   
PROCEDIMENT DISCIPLINARI  
Article 71. Responsabilitat disciplinària  
1. L'activitat del Col·legi es regeix pel dret privat, però com a corporació de dret públic, els seus actes quedaran subjectes al dret administratiu quan exercisca potestats públiques encomanades.  
2. Els col·legiats queden subjectes a la responsabilitat disciplinària en els termes dels presents Estatuts i de les normes legals aplicables.  
Article 72. Registre de sancions  
1. Les sancions disciplinàries corporatives es faran constar sempre en l'expedient personal del col·legiat objecte de sanció.  
2. Les sancions que impose l'autoritat judicial a un col·legiat es faran constar o no en l'expedient personal d'aquest, a criteri de la Junta de Govern i atenent a les circumstàncies de cada cas.  
Article 73. Exercici de la competència disciplinària  
1. El Col·legi té competència disciplinària per a sancionar els col·legiats pels actes que realitzen i les omissions en què incórreguen en l'exercici o amb motiu de la professió, així com per altres actes o omissions que els siguen imputables i contraris al prestigi professional, a l'honorabilitat dels col·legiats o al degut respecte als òrgans corporatius, als companys i, en general, tota infracció de deures professionals o normes ètiques de conducta quan aquests afecten la professió.  
2. El Col·legi exercirà la competència disciplinària, per mediació de la Junta de Govern.  
Article 74. Procediment disciplinari  
1. Les sancions sempre hauran de ser acordades per la Junta de Govern, prèvia formació de l'expedient, que tramitarà un instructor nomenat per la junta, entre els seus membres, el qual haurà de concedir a l'inculpat el tràmit d'audiència, la facultat d'aportar proves i de defensar-se. En el cas que l'afectat per l'expedient disciplinari siga membre de la Junta de Govern, no podrà prendre part en les deliberacions ni votar dins de la Junta.  
2. L'instructor, responsable de la Comissió Disciplinària, creada a aquest efecte, i regulada mitjançant la seua reglamentació interna, després de donar audiència a la persona interessada perquè formule les al·legacions que considere adients sobre els fets imputats i proposar les proves que desitge, procedirà a practicar aquelles que considere oportunes, rebutjant les altres raonadament. Practicades les proves, redactarà una proposta de resolució que notificarà al col·legiat perquè, en el termini de 10 dies naturals, després d'examinat l'expedient, formule les al·legacions definitives.  
3. Finalitzat aquest tràmit, l'instructor redactarà la proposta de resolució definitiva, que traslladarà la Junta de Govern. La resolució final de l'expedient haurà de ser motivada.  
4. El Col·legi notificarà la resolució final a la persona col·legiada afectada, i als interessats, d'acord al procediment administratiu vigent.  
5. Quan de la instrucció d'un procediment disciplinari resulte l'existència d'indicis fundats de criminalitat, se suspendrà la seua tramitació i es posarà en coneixement del Ministeri Fiscal.  
Article 75. Inici del procediment  
1. El procediment s'iniciarà d'ofici bé a instància de part o com a conseqüència de denúncia. No es consideraran denúncies els escrits anònims.  
2. L'òrgan competent, per a iniciar i impulsar l'expedient disciplinari, podrà acordar la instrucció de diligències prèvies abans de disposar l'inici de l'expedient disciplinari.  
3. Els acords d'arxiu d'un expedient disciplinari seran motivats.   
Article 76. Tipus de faltes  
Les faltes que comporten sanció disciplinària es classifiquen en lleus, greus i molt greus.  
Article 77. Faltes lleus  
Són faltes lleus:   
1. No atendre els requeriments del Col·legi. Les incorreccions d'escassa transcendència en la realització dels treballs professionals.  
2. La desconsideració als companys col·legiats.  
3. Les actuacions que signifiquen negligència professional, i els actes lleus d'indisciplina col·legial, que es determinaran mitjançant un reglament específic que elaborarà i aprovarà la Junta de Govern i, en general, els altres casos d'incompliment dels deures professionals o col·legials, com a conseqüència de descuit inexcusable i circumstancial.  
4. Les enumerades en l'article següent, quan no tinguen entitat suficient per a ser considerades com greus.  
Article 78. Faltes greus  
Són faltes greus:   
1. L'acumulació, en el període d'un any, de tres o més sancions per falta lleu.  
2. La infracció greu de normes deontològiques (que es determinarà mitjançant el corresponent codi deontològic).  
3. Les ofenses greus i actes de desconsideració greu amb altres professionals.  
4. La inacció en els treballs contractats.   
5. La infracció del secret professional, amb perjudici de tercers.  
6. L'emissió d'informes o certificats que falten a la veritat o la falsedat en qualsevol dels documents que hagen de tramitar-se per mitjà del Col·legi.  
7. Les actuacions que signifiquen competència deslleial o conflicte d'interessos.  
8. Així mateix, realitzar actes o activitats que donen lloc a conflicte d'interessos amb altres col·legis.  
Article 79. Faltes molt greus  
Són faltes molt greus:   
1. La reiteració de faltes greus. Les considerades com a faltes greus sempre que resulte acreditada la concurrència de la mala fe.  
2. L'exercici de la professió pels col·legiats en els casos legalment incompatibles.  
3. Els actes i les omissions que constituïsquen ofensa molt greu a la dignitat de la professió o a les regles ètiques que la governen, que es determinaran mitjançant el corresponent codi deontològic.  
4. L'atemptat a la dignitat i l'honor de les persones que integren la Junta de Govern, quan actuen en l'exercici de les seues funcions, i contra qualsevol company amb motiu de l'exercici professional.  
Article 80. Sancions  
1. Les sancions que s'imposen guardaran proporció amb les infraccions comeses.  
2. Les faltes lleus seran sancionades amb la comunicació per escrit o la reprensió privada.  
3. Les faltes greus amb la suspensió en l'exercici professional, totalment o parcialment, entre un i sis mesos.  
4. Les faltes molt greus amb la suspensió en l'exercici professional entre sis mesos i un dia fins a dos anys o l'expulsió del Col·legi.  
Article 81. Prescripció de les faltes  
1. Les faltes prescriuran :  
a) Si són lleus, als sis mesos.  
b) Si són greus, als dos anys.  
c) Si són molt greus, als tres anys des que van ocórrer els fets de la seua comesa.  
2. La prescripció s'interromprà per l'inici del procediment disciplinari, i durant tot el període de tramitació de l'expedient i de les pròrrogues que vàlidament s'acorden.  
3. No correrà el termini de prescripció durant el temps en què la tramitació de l'expedient queda en suspens, per existir causa penal pendent sobre els mateixos fets.  
4. Amb l'excepció que s'expressa en el paràgraf anterior, la paralització del procediment per un termini superior als sis mesos, no imputable a l'expedientat, farà córrer de nou el termini interromput.  
Article 82. Rehabilitació  
1. La persona sancionada podrà demanar a la Junta de Govern la seua rehabilitació, amb la consegüent cancel·lació de la nota del seu expedient personal, en els següents terminis, comptadors des del compliment de la sanció:  
a) Si és falta lleu, tres mesos.   
b) Si és greu, un any.   
c) Si és molt greu, dos anys.  
d) Si ha comportat l'expulsió, tres anys. En aquest cas, la persona sancionada haurà d'aportar, a més, proves suficients sobre la rectificació de la seua conducta, les quals seran apreciades ponderadament per la Junta de Govern.  
2. Concedida la rehabilitació, la persona rehabilitada podrà sol·licitar la incorporació al Col·legi.  
TÍTOL VI  
DEL RÈGIM JURÍDIC DELS ACTES   
COL·LEGIALS I DE LA SEUA IMPUGNACIÓ  
Article 83. Acords i recursos  
1. Els acords de l'Assemblea General i els de la Junta de Govern seran immediatament executius, a menys que la mateixa Junta prenga acord motivat en contra.  
2. En tot moment els tràmits, els requisits i els terminis que estableixen aquests Estatuts s'adaptaran als principis informadors del procediment administratiu vigent.  
3. Els acords de la Junta de Govern podran ser objecte de recurs de reposició davant de la Junta de Govern, dins del termini d'un mes, comptador des de la data de notificació o publicació, o ser impugnats directament davant de la jurisdicció contenciosa administrativa en el termini de dos mesos.  
4. La persona recurrent podrà sol·licitar, en el moment de presentar el recurs de reposició, la suspensió de l'acord recorregut, i l'òrgan competent per a resoldre podrà acordar-la discrecionalment.  
5. El recurs de reposició es resoldrà en el termini d'un mes, comptador des de la seua interposició. Si no es resol dins d'aquest termini, el recurs podrà entendre's desestimat i quedarà oberta la via contenciosa administrativa.  
6. Els acords de l'Assemblea General posaran fi a la via corporativa i es podrà recórrer a la via contenciosa administrativa en els terminis i condicions establits per la llei reguladora d'aquesta jurisdicció.  
TÍTOL VII  
DEL PROCEDIMENT DE FUSIÓ,   
ABSORCIÓ I SEGREGACIÓ DEL COL·LEGI  
CAPÍTOL 1  
De la fusió i absorció  
Article 84. Procediment  
1. El procediment per a la unió o fusió del Col·legi amb un altre o altres col·legis, l'absorció d'un altre o altres col·legis per part d'aquest Col·legi, o l'absorció d'aquest Col·legi d'un altre, sempre que no sobrepasse l'àmbit territorial de la Comunitat Valenciana, serà l'establit en els articles següents, necessitant l'aprovació del projecte respectiu per part de l'Assemblea General, en la forma establida en els articles següents d'aquests Estatuts.  
2. L'acord de fusió amb un altre o altres col·legis, o la seua absorció, portarà implícit, en tot supòsit, l'acord de dissolució del Col·legi. Ambdós se sotmetran al que disposa l'article 8 de la Llei de Consells i Col·legis Professionals de la Comunitat Valenciana.  
3. La Junta de Govern nomenarà una comissió que s'encarregarà de redactar el projecte de fusió, absorció i dissolució, establint els seus termes i condicions.  
4. Llevat de els casos d'absorció, en que els Estatuts que regiran seran els del Col·legi absorbent, amb les modificacions pertinents, la Comissió i els altres col·legis afectats redactaran els nous Estatuts, que se sotmetran a l'aprovació de la Junta General del nou Col·legi.  
Article 85. Projecte de fusió o absorció  
El projecte de fusió o absorció contindrà els aspectes següents:  
1. La denominació i domicili dels col·legis afectats.  
2. La data a partir de la qual es produirà la dissolució del Col·legi, si fa al cas, i la forma de liquidació del seu actiu i passiu.  
3. El nou àmbit territorial resultant del procés de fusió o absorció.  
4. L'estudi detallat sobre la viabilitat econòmica del nou Col·legi, així com sobre el patrimoni preexistent, que s'aportarà a aquell.  
5. Informe de la Comissió, explicant i justificant detalladament el projecte de fusió o absorció des del punt de vista jurídic i de la seua viabilitat econòmica.  
6. El balanç de fusió o absorció dels col·legis afectats.  
7. El projecte dels nous Estatuts, llevat del cas d'absorció per un altre col·legi, supòsit en què es presentaran els estatuts del Col·legi absorbent i el projecte de les modificacions necessàries.  
Article 86. Aprovació  
1. Una vegada elaborat el projecte de fusió, absorció i dissolució, en el termini de dos mesos es convocarà Assemblea General extraordinària, per tal de sotmetre a la seua sobirania el projecte elaborat per la Comissió.  
2. En publicar la convocatòria de l'Assemblea, el Col·legi posarà el projecte de fusió o absorció i dissolució a disposició dels col·legiats, els quals podran obtindre'n una còpia.  
3. El projecte de fusió, absorció i dissolució haurà de comptar, per a la seua aprovació, amb els vots favorables dels dos terços dels col·legiats assistents a la Junta, i sempre que estiguen presents el 25 per cent del cens col·legial.  
CAPÍTOL 2  
De la modificació per segregació  
Article 87. Segregació  
1. Per a la constitució d'un nou Col·legi, que modifique l'àmbit territorial d'aquest Col·legi, haurà de presentar-se sol·licitud dirigida al seu president, i subscrita, almenys, pels dos terços dels col·legiats residents en l'àmbit territorial del Col·legi que es projecta constituir.  
2. El president informarà la Junta de Govern i convocarà Assemblea General extraordinària en el termini d'un mes, figurant en l'orde del dia la sol·licitud presentada de la segregació, que haurà de ser aprovada per majoria de dos terços dels col·legiats assistents, sempre que estiguen presents la meitat més un del cens col·legial.  
3. L'acord de l'Assemblea contindrà els termes en què s'efectuarà la segregació, de conformitat amb el que disposa l'article 13 del Decret 4/2002, de 8 de gener, que aprova el Reglament de Desplegament de la Llei 6/1997, de 4 de desembre, de la Generalitat Valenciana, i totes les normes que modifiquen o desenrotllen aquesta.  
DISPOSICIONS TRANSITÒRIES  
Primera  
Es consideren, a tots els efectes, membres del Col·legi professional de la Comunitat Valenciana, els tècnics superiors en prevenció de Riscos Laborals, sense necessitat nova col·legiació, que s'hagen incorporat efectivament al Col·legi d'acord amb els estatuts provisionals.  
Segona  
Mentre no es constituïsca un altre col·legi professional de la Comunitat Valenciana, el Col·legi de Tècnics Superiors en Prevenció de Riscos Laborals ostentarà les funcions i competències que correspondrien al Consell Valencià de Col·legis Tècnics Superiors en Prevenció de Riscos Laborals.  
Tercera  
La Comissió Gestora presentarà la Junta de Govern electa en l'Assemblea constituent, l'estat de comptes resultant de les despeses i ingressos produïts durant el procés constituent, i alçarà una acta, que serà subscrita conjuntament pels presidents i secretaris de les mateixes, en què s'hi podran fer constar les observacions que estimen pertinents.  
Quarta  
Fins que s'aprove per l'Assemblea General el reglament de règim interior, s'autoritza a la Junta de Govern a dictar aquelles normes provisionals que siguen imprescindibles per a l'aplicació dels presents Estatuts. Les dites normes seran posteriorment referendades per l'Assemblea General corresponent, sense detriment del funcionament intern del Col·legi fins a l'aprovació d'aquestes.  
Cinquena  
S'autoritza la Junta de Govern a establir l'import de les quotes d'incorporació, així com de les quotes ordinàries i extraordinàries que han de girar-se fins a la celebració de la primera Assemblea General, en què necessàriament se sotmetrà a l'aprovació de la mateixa l'import de les quotes establides per la Junta de Govern.  
DISPOSICIÓ FINAL ÚNICA  
En allò no previst expressament en els presents Estatuts, caldrà ajustar-se al que disposa la Llei de Col·legis Professionals 2/1974, la Llei 6/1997, de 4 de desembre, de la Comunitat Valenciana, que regula els consells i col·legis professionals, i el Decret 4/2002, de 8 de gener, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, així com a totes les normes que modifiquen o desenrotllen aquestes.